open-index/open-wikipedia-markdown huggingface dataset:
Ouachita mäed

**Ouachita mäed** on mäestik Põhja-Ameerikas. Paikneb ida-läänesuunaliselt Ameerika Ühendriikide Oklahoma ja Arkansase osariigi territooriumil.

Kõrgeim tipp on Magazine (840 m).
Täisnurkkeere

**Täisnurkkeere** on keere, mille profiil on ristkülikukujuline. Täisnurkkeeret kasutatakse peamiselt jõukeermena, kuna selle kasutegur on veidi suurem trapetskeerme omast. Täisnurkkeerme valmistamine on keeruline ning see on vastavast trapetskeermest nõrgem. Võimalusel tuleb täisnurkkeermeid vältida.
Radiaallaager

**Radiaallaager** on laager, mis on mõeldud vastu võtma kas ainult radiaalkoormust (silinderrull-laagrid) või nii radiaal- kui ka vähest mõlemasuunalist aksiaalkoormust (kuullaagrid).

## Vaata ka

*aksiaallaager
*radiaalaksiaallaager
*aksiaalradiaallaager
Radiaalaksiaallaager

**Radiaallaksiaallaager** on laager, mis on mõeldud vastu võtma radiaalkoormust ja ühesuunalist aksiaalkoormust.

## Vaata ka

*radiaallaager
*aksiaalradiaallaager
*aksiaallaager
Aksiaalradiaallaager

**Aksiaalradiaallaager** on laager, mis on mõeldud vastu võtma põhiliselt aksiaalkoormust, kuid talub ka mõningast radiaalkoormust.

## Vaata ka

*aksiaallaager
*radiaallaager
*radiaalaksiaallaager
Aksiaallaager

**Aksiaallaager** ehk **tugilaager** on laager, mis on mõeldud vastu võtma ainult aksiaalkoormust.

## Vaata ka

*radiaallaager
*aksiaalradiaallaager
*radiaalaksiaallaager
Vince Clarke

**Vince Clarke** (õieti **Vincent John Martin**, sündinud 3. juulil 1960 South Woodfordis Suurbritannias) on briti muusik ja laulukirjutaja.

Clarke on olnud paljude edukate popbändide liige. Ta oli üks Depeche Mode'i asutajaliikmeid, kuid lahkus ansamblist pärast esimest albumit. Pärast Depeche Mode'i asutas ta ansamblid Yazoo ja Erasure.

Ta on õppinud viiulit ja klaverit.

## Depeche Mode
Clarke oli noore popansambli peamine helilooja ja kirjutas enamiku albumi "Speak & Spell" lugudest. Peagi pärast albumi avaldamist lahkus ta bändist, kuna talle ei meeldinud võetud suund. Tema heliloojakohustuse võttis üle Martin Gore.

Depeche Mode'i hilisema loomingu kohta on ta öelnud, et see on tema maitse jaoks veidi liiga tume, ent sellegipoolest hea.

## Yazoo
Seejärel moodustas Clarke koos Alison Moyet'ga dueti Yazoo, mis salvestas kaks albumit ja mitu hitti, näiteks "Don't Go" ja "Only You". Yazoo läks laiali 1983. aastal.

## The Assembly
Koos Feargal Sharkeyga salvestas Clarke hiti "Never Never". Clarke'i idee oli teha koostööd erinevate artistidega, kuid see ei saanud teoks ning ta liikus edasi, et tegelda teiste projektidega.

## Erasure
1985 pani ta ajakirja Melody Maker kuulutuse, millega otsis lauljat. 41. taotleja oli Andy Bell, kellega Clarke moodustaski dueti Erasure. Bändist sai Suurbritannia muusikaajaloo üks suurema müügieduga popansambleid.
Trapetskeere

**Trapetskeere** on keere, mille puhul keerme profiil on trapetsikujuline. 

Trapetskeeret kasutatakse kruvimehhanismides jõu ja liikumise ülekandmiseks (jõu- ja käigukeermed), suurte jõudude puhul aga mõnikord ka kinnituskeermena. Trapetskeerme nimimõõduks on keerme välisläbimõõt.

## Vaata ka
*ümarkeere
*meeterkeere
*tollkeere
*torukeere
*koonuskeere
*koonus-torukeere
*tugikeere
*täisnurkkeere
Wojciech Żywny

**Wojciech Żywny** (ka **Adalbert Żywny**; tšehhipäraselt **Vojtěch Živný**; 13. mai 1756 Böömimaa, Mšeno – 21. veebruar 1842 Varssavi) oli tšehhi päritolu Poola viiuldaja, pianist ja helilooja, Frédéric Chopini esimene professionaalne õpetaja. 

## Elulugu
Ta õppis Jan Křtitel Kuchaři juures klaverit ja viiulit ning harmooniat ja kontrapunkti. Oma õpetajalt omandas ta Johann Sebastian Bachi muusika hea tundmise ja armastuse selle vastu. Żywny hindas väga ka Joseph Haydni, Wolfgang Amadeus Mozarti, Johann Nepomuk Hummeli ja Ignaz Moschelesi muusikat.

18. sajandi lõpus läks ta Poolasse ja töötas muusikaõpetajana vürstide Sapiehade mõisas Dereczynis Nowogródeki (praegu Navahradak Valgevenes) lähedal vürst Kazimierz Sapieha juures.

Seejärel kolis ta Varssavisse, kus ta omandas peagi hea klaveriõpetaja maine, kuigi ta ise oli pigem viiuldaja. Tal käisid pidevalt õpilased. Aastatel 1816–1822 oli ta Frédéric Chopini esimene professionaalne klaveriõpetaja. Chopin, kellest sai tema kuulsaim õpilane, tuli tema juurde kuueaastaselt ning Żywny sai peagi aru, et tal on tegu väljapaistva õpilasega. Ta pani rõhku distsipliinile. Ta õpetas Johann Sebastian Bachi, keda ta hästi tundis ja armastas, ning Viini heliloojate Joseph Haydni, Wolfgang Amadeus Mozarti ja Johann Nepomuk Hummeli teoseid, samuti poola heliloojate Michał-Kleofas Ogiński ja Karol Kurpiński teoseid. 
Żywny imestas Chopini oskuse üle Bachi ja Mozartit tõlgendada; poiss vastas, et nootides on kõik kirjas. Żywnyl tuli ainult tema tehnikat korrigeerida. Siiski ei hakanud ta õigeks peetavat tehnikat poisile peale suruma, vaid usaldas tema sünnipärast annet. Żywny käis Chopini tema kodus õpetamas ebaregulaarselt, kasutades selleks kõik oma vabad hetked. Kui Chopin hakkas ise komponeerima, mängis ta oma teosed õpetajale ette ning pidas temaga nõu kõigi oma ideede üle. Żywny kirjutas poisi improvisatsioonid salaja üles. Ta sõbrunes Chopini vanematega ning käis nendega õhtuti kaarte mängimas. Aastal 1821 kinkis Chopin oma õpetajale nimepäevaks poloneesi As-duur (WN3). Õpingud lõppesid, kui Żywnyl ei olnud 11-aastasele Chopinile enam midagi õpetada. Nende kontakt kestis siiski edasi. Chopin rääkis hiljem Żywnyst alati austusega ning meenutas teda korduvalt oma kirjades. Ühes kirjas kirjeldas ta Żywnyt kui sümpaatset, kuid veidrat õpetajat, kes kandis rohelist kuube ja rippuvate juustega parukat. Żywny kutsus Chopini pan Fridrichiks. Chopin on ka öelnud, et Żywny suudaks eeslilegi muusikat õpetada.  

## Helilooming
Żywny kirjutas eriti klaverimuusikat. Tema teoste seas oli prelüüde, sonaate, poloneese ja laule, samuti viiuli- ja orkestrimuusikat. Ta valdas hästi klassikalist stiili, tunda on ka romantilisi mõjusid. Samuti mõjutas teda Kesk-Euroopa rahvamuusika. 

Żywny helitöid on vähe välja antud. Suurem osa neist on kaduma läinud. 

## Märkused
*Selles artiklis on kasutatud saksa, inglise, hispaania, poola ja serbia Vikipeedia artiklit seisuga 9. veebruar 2009.*

## Viited

## Välislingid
*Polonees (salvestise katkend) (Varssavi Kammerorkester Marek Seweni juhatusel)
*Noodinäide Chopini poloneesist As-duur, mille ta pühendas Żywnyle
Pidur

**Pidur** on seade, mida kasutatakse liikuva massi kiiruse kiireks vähendamiseks.

## Pidurite liike
*ketaspidur
**hüdrauliline ketaspidur
*klotspidur
*kruvipidur
*lintpidur
*magnetpidur
Hüdroülekanne

**Hüdroülekanne** ehk **hüdrauliline ülekanne** on ülekanne, mis koosneb muundavast masinast (pumbast) ja sekundaarsest jõumasinast (hüdromootorist) koosnev kompleks, mis sisendvõlli kaudu antava mehaanilise töö arvel tõstab pumba abil töövedeliku potentsiaalset ja kineetilist energiat, ning muundab selle hüdromootoris uuesti mehaaniliseks tööks.

## Liigitus
Hüdraulilised ülekanded jagatakse järgmiselt:

*hüdrostaatilised ehk mahtülekanded;
*hüdrodünaamilised ehk turboülekanded.
Martin Brundle

**Martin John Brundle** (sündinud 1. juunil 1959 King's Lynnis) on endine Briti Vormel 1 sõitja.

Brundle osales Vormel 1 etappidel ajavahemikus 1984–1996, vahele jäid vaid aastad 1988 ja 1990. Ta on sõitnud sellistes meeskondades nagu Tyrrell, Zakspeed, Williams, Brabham, Benetton, Ligier, McLaren ja Jordan.

Brundle on ka tunnustatud vormelikommentaator. Aastatel 1997–2008 töötas ta brittide ITV heaks, seejärel 2009–2011 BBC-s ning alates 2012. aastast kommenteerib ta sõite peamiselt telekanalil Sky Sports. Samuti teeb ta sõidujärgseid poodiumiintervjuusid. 

Brundle on ühtaegu nii endine võidusõitja, praegune vormelifanaatik kui ka väga intelligentne inimene. See kõik on teinud temast hinnatud vormelikuulsuse. Teda võetakse vormeliringkondades omainimesena ning talle antakse meeleldi ka pikki intervjuusid.
Paul Kagame

**Paul Kagame** (sündinud 23. oktoobril 1957) on Rwanda poliitik, 2000. aastast riigi president. 

Kagame on tutsi päritolu. 

Rwanda presidendiks sai ta 2000. aastal, mil Pasteur Bizimungu võimult kõrvaldati. 2003. aastal valiti ta ametisse tagasi 95,5-protsendilise toetusega. 2010. aastal valiti ta ametisse tagasi 93 protsendiga häältest. 

28. jaanuarist 2018 kuni 2019 oli ta ühtlasi Aafrika Liidu eesistuja.

## Välislingid
* President Paul Kagame under scrutiny, The Economist, 5. august 2010
Jean-Marie Le Pen

**Jean-Marie Le Pen** (täisnimega **Jean Louis Marie Le Pen**; 20. juuni 1928 La Trinité-sur-Mer, Bretagne – 7. jaanuar 2025 Garches, Hauts-de-Seine) oli Prantsusmaa poliitik. 

Ta oli paremäärmusliku Rahvusrinde (*Front National*) esimees alates partei asutamisest 5. oktoobril 1972 kuni 15. jaanuarini 2011. 

Sõjaväkke tahtis Le Pen astuda 16-aastaselt, kuid noore ea tõttu teda kohe vastu ei võetud. Le Pen oli Võõrleegioni õhudessantrügemendi veteran. Ta osales sõjalistes operatsioonides Indohiinas, Egiptuses ja Alžeerias. Kord kinnitas, kord eitas vangide piinamist. Poliitilist tegevust alustas ta Toulouse'is üliõpilaste ühenduse juhina. 

1946. aastal visati Le Pen keskkoolist välja, misjärel kolis Pariisi, kus omandas bakalaureusekraadi ja jätkas õigusteaduse omandamist. Tal oli kõrgkoolidiplom õigusteaduse ja poliitikateaduste alal ning ta oli Hariduse ja Avalike Suhete Ühingu direktor (1983–1985). 

Le Pen oli Provence-Alpes-Côte d'Azuri regionaalnõukogu liige (1992–2000), Prantsusmaa Rahvuskogu liige (1956–1962 ja 1986–1988) ja Rahvusrinde fraktsiooni esimees Rahvuskogus (1986–1988). Ta oli Euroopa Parlamendi liige aastatel 1984–2003 ja 2004–2019. 

Ta tuli 2002. aasta Prantsusmaa presidendivalimiste esimeses voorus teiseks, kuid kaotas teises voorus Jacques Chiracile. 

2007. aasta Prantsusmaa presidendivalimiste esimeses voorus sai Le Pen paremuselt neljanda tulemuse 10,44% valijate toetusega. 1. mail teatas ta, et soovitab teises voorus oma valijatel mitte valima minna, sest kumbki kandidaatidest ei vääri toetust. 

2011. aastal sai temast Rahvarinde auesimees.

2014. aastal teatas Le Pen, et Maa ülerahvastumise vastu aitab Ebola viirus. 

Jean-Marie Le Peni karistati korduvalt kohtulikult holokaustirevisionismi eest. Aastal 2019 sai ta ka süüdistuse europarlamendi nõunike palkamiseks mõeldud raha kasutamises hoopis oma erakonna töötajatele tasumiseks Prantsusmaal mahus umbes seitse miljonit eurot. 2024. aastal süüdistati teda Euroopa parlamendilt raha välja petmises olematute töökohtade kaudu. 

## Isiklikku
Jean-Marie Le Peni isa oli kalur ja ema õmbleja.

Aastatel 1960–1967 oli ta abielus modelli Pierrette Le Peniga. Pierrette’iga oli Le Penil kolm tütart. Tema noorim tütar Marine Le Pen on olnud Euroopa Parlamendi liige ja Rahvusrinde juht. Tema keskmise tütre Yann Le Peni tütar Marion Maréchal-Le Pen (sündinud 10. detsembril 1989) oli 2012. aasta juunis valitud Prantsusmaa parlamendi noorim liige.

Aastast 1991. aastast oli Le Pen abielus Jeanne-Marie Paschos'ga.

2024. aasta lõpust viibis Le Pen hooldeasutuses, kus ta järgmise aasta 7. jaanuaril suri, lähedastest ümbritsetuna.

## Autasud
*Sõjateenete Rist
*Koloniaalmedal
*Mälestusmedalid (missioonidelt Indohiinas, Alžeerias ja Egiptuses)

## Viited


## Välislingid

*Jean-Marie Le Peni koduleht
*Eestikeelne infoleht Euroopa Parlamendi kodulehel
*Prantsusmaad raputas poliitiline maavärin, SL Õhtuleht, 23. aprill 2002
Ian McEwan

**Ian Russell McEwan** (sündinud 21. juunil 1948 Aldershotis) on Briti kirjanik. Teda peetakse oma sugupõlve üheks parimaks Briti kirjanikuks. 

Ta on pälvinud auhindu ja tema teoseid on tõlgitud paljudesse keeltesse.

Aastal 1998 sai ta romaani "Amsterdam" eest Bookeri auhinna.

## Teosed

* "First Love, Last Rites" (1975), novellikogumik
* "In Between the Sheets" (1978), novellikogumik
* "The Cement Garden" (1978), romaan (eesti keeles "Tsementaed", Tänapäev 2000, tõlkinud Mart Kalvet)
* "The Comfort of Strangers" (1981), romaan
* "The Imitation Game" (1981), näidend
* "Or Shall We Die?" (1983), oratooriumi libreto
* "The Ploughman's Lunch" (1985), filmistsenaarium
* "The Child in Time" (1987), romaan
* "The Innocent" (1989), romaan
* "Sour Sweet" (1989), filmistsenaarium
* "Black Dogs" (1992), romaan
* "The Good Son" (1993), filmistsenaarium
* "The Daydreamer" (1994), lasteraamat
* "Enduring Love" (1997), romaan
* "Amsterdam" (1998), romaan ("Amsterdam", Huma 2001, tõlkinud Anne Lange)
* "Atonement" (2001), romaan ("Lepitus", Huma 2003, tõlkinud Anne Lange)
* "Saturday" (2005), romaan ("Laupäev", Tänapäev 2006, tõlkinud Ene-Reet Soovik)
* "On Chesil Beach" (2007), romaan ("Chesili rannal", Tänapäev 2010)
* "For You" (2008), ooperi libreto
* "Solar" (2010), romaan ("Päikesest", Tänapäev 2011, tõlkinud Pille Kruus)
* "Sweet Tooth" (2012), romaan

## Välislingid

*Ian McEwani koduleht
Bad Doberan

**Bad Doberan** on kuurortlinn Saksamaal Mecklenburg-Vorpommerni liidumaal, Bad Doberani kreisi keskus. Asub Läänemere kaldal 15 km kaugusel Rostockist. 

Heiligendammi linnaosa on Saksamaa vanim merekuurort.

## Viited

## Välislingid
*Bad Doberani koduleht
Personal Jesus

**"Personal Jesus"** on Depeche Mode'i lugu, mida hiljem on esitanud paljud nimekad artistid, sealhulgas Marilyn Manson ja Johnny Cash. Loo autor on Depeche Mode'i liige Martin Gore. Rolling Stone pani laulu oma 500 läbi aegade parimate laulude edetabelis 368. kohale. Muusikaajakiri Q pani selle oma saja läbi aegade parima laulu nimekirja.

Lugu torkab kõrva oma monotoonse, lühikest ja rokilikku motiivi järgiva meloodia poolest.

Martin Gore kirjutas selle loo Elvis Presley ja Priscilla Presley kohta.

## [[Singel]]
"Personal Jesus" anti singlina välja kuus kuud enne albumi "Violator" ilmumist. See saavutas Suurbritannias 13., USA edetabelis Billboard Hot 100 28. ja edetabelis Billboard Modern Rock 3. koha. Edu saatis ka loo B-poolt "Dangerous", mis jõudis Modern Rocki edetabelis 13. kohale.

## Originaalversioon
"Personal Jesus" on bändi üks suurimaid hitte ja koos "Enjoy the Silence'iga" leiab alati koha ansambli kontsertidel. See on üks väheseid Depeche Mode'i lugusid, kus peamiseks instrumendiks on kitarr.

## Kaverid
Laulu on kaverdanud teiste hulgas Gravity Kills, Marilyn Manson, Sammy Hagar, Jerry Williams, Lollipop Lust Kill, Nina Hagen, Richard Cheese, Johnny Cash, Tori Amos ja Mindless Self Indulgence. Laulu on kasutatud ka sämplina, näiteks Jamelia laulus "Beware of the Dog" ja Hilary Duffi laulus "Reach Out".
Diskonteerimine

**Diskonteerimine** on tulevikus tekkivate rahaliste tulude ja kulude nüüdisväärtuse hindamine. Diskonteerimise aluseks on tähelepanek, et igasugune rahasumma on täna rohkem väärt kui mingil ajahetkel tulevikus.
Pakri tuletorn

**Pakri tuletorn** on Eesti kõrgeim tuletorn. Asub Harjumaal Pakri poolsaare tipus pangal.

Tuletorni geograafilised koordinaadid on .

Rõdu ja laternaruumiga punase paekivitorni kõrgus jalamist on 52 meetrit ja tule kõrgus merepinnast on 73 meetrit.

Tuletorn ehitati 1889. aastal.

## Ajalugu

Esimene tuletorn Pakri poolsaarel oli Peeter I käsul püstitatud 15 meetri kõrgune kivist alus, millel põletati pimedamal poolaastal lahtist tuld. Torn ehitati ümber 1761. aastal.

Varisev pangaserv jõudis aga aja jooksul tuletornile liiga lähedale ja seetõttu püstitati 1889. aastal uus tuletorn, mis on kasutuses tänapäevani. 1920. aastatel muutus tuletorn üha olulisemaks kui vaatamisväärsus.


Pakri-tuletorni-varemed.jpg|Vana torni alus
Pakri tuletorn1.jpg|Pakri tuletorn
Pakri vana tuletorni varemed.jpg|Vana tuletorni varemed


## Viited

## Kirjandus
* Kõrgeim Eesti majak. Esmaspäev, 3. september 1928, nr. 36, lk. 5.

## Välislingid

* 
*
Võlakiri

**Võlakiri** ehk **obligatsioon** on leping, mille alusel võlakirja välja lasknud (emiteerinud) isik (ehk võlgnik) nõustub maksma intresse ja võla põhisummasid kindlal tähtajal ning tingimustel võlakirja omandanud isikule (võlausaldajale).

* Vahetusvõlakiri on ettevõtte põhikirjas ette nähtud aktsiakapitali tingimuslikuks suurendamiseks välja lastud võlakiri, mille omanikul on õigus vahetada võlakiri aktsia vastu.
* Väärtpaberibörsil noteeritud võlakiri, rahaturuinstrument.
Ettevõtete võlakirjad (*corporate bonds*) on tavaliselt suurema intressiga kui valitsuse võlakirjad, sest nendega kaasnev risk on suurem.
** Kommertspaber (*commercial paper, CP*). Ettevõtte poolt välja antud lühiajaline võlakiri maksimumkestusega 270 päeva.
** Konverteeritav võlakiri (*convertible bond*). Sellise väärtpaberi omanik võib teatud tingimustel oma võlakirja vahetada ettevõtte aktsiate vastu. Võlakirja vahetamise suhe aktsiate arvusse on määratud konverteerimissuhtega (*conversion ratio*). Konverteerimisaja võib kindlaks määrata näiteks alates mingist tulevasest kuupäevast. Konverteerimissuhe võib väheneda, kui võlakirja lõpptähtaeg hakkab kätte jõudma.
** Tagasikutsutav võlakiri (*callable bond*). Sellise võlakirja emiteerijal on õigus võlakiri ennetähtaegselt nii-öelda tagasi kutsuda (varem kindlaksmääratud hinnaga). Tagasikutsumise võimalus hakkab üldjuhul kehtima siis, kui võlakirja emiteerimisest on möödunud teatud ajavahemik (*call protection period*). Tagasikutsumishind (*call price*) algab üldjuhul hinnast, mis on lähedal nominaalile koos aastase intressisummaga. See hind väheneb võlakirja lõppemistähtaja lähenedes, jõudes üha lähemale nominaalhinnale.
*Hüpoteekvõlakiri (*mortgage bond*). Selline võlakiri on tagatud mingi kinnisvaraga, mis tähendab, et laen on võetud kindla kinnisvaraobjekti või kinnisvaraobjektide kogumi finantseerimiseks. Variant: Kinnisvaratagatisega võlakiri (*mortgage-backed security*, MBS).
** Asendusvõlakiri 
** Optsioonivõlakiri
** Valitsuse võlakiri (*government bond*) – võlakiri, mille väljaandja on valitsus
*** Munitsipaalväärtpabereid annavad välja kohalikud omavalitsused. Munitsipaalvõlakirjadelt tasutavad intressimäärad on suuremad kui valitsuse võlakirjadelt makstavad, sest ka nende puhul eksisteerib teoreetiline võimalus, et emitent pankrotistub ja võlakirja ostja kaotab oma raha.

## Vaata ka
*Kupongvõlakiri
Suurupi tuletorn

**Suurupi tuletorn** (ka *Suurupi ülemine tuletorn*) on tuletorn Harju maakonnas Harku vallas Suurupi külas.

Tuletorni geograafilised koordinaadid on .

Valge 4-korruselise kivitorni kõrgus jalamist on 22 meetrit ja tule kõrgus merepinnast on 68 meetrit.

Tuletorn moodustab sihi Suurupi alumise tuletorniga. Märkide vahekaugus on 2245 meetrit ja sihi asimuut on 246.5°.

Tuletorn renoveeriti 2004. aastal.

## Ajalugu

1760. aastal valmis Suurupi poolsaare põhjaosas 15,5 meetri kõrgune kivist tuletorn. 

Tuletornilinnakut uuendati aastatel 1788, 1858 ja 1898. Mitmed korrad parandati ka laternaruumi ja valgusteid.

Teises maailmasõjas jäi püsti ainult kivist tühi tornikest. Suurupi tuletorn taastati 1951. aastal.

## Galerii

Fail:Suurupi ylemine tuletorn 2021.webm|Suurupi tuletorn (suvi 2021)
Fail:Suurupi ülemine tuletorn 2013.jpg|Suurupi tuletorn (2013)
Fail:Suurupi tuletorn.jpg|Suurupi tuletorn talvel 2022


## Vaata ka
* Suurupi alumine tuletorn

## Välislingid

* 
*
Suurupi alumine tuletorn

**Suurupi sihi alumine tuletorn** on tuletorn Harju maakonnas Harku vallas Suurupi külas.

Tuletorni geograafilised koordinaadid on .

Valge neljatahulise püramiidja puutorni kõrgus jalamist on 15 meetrit ja tule kõrgus merepinnast on 18 meetrit.

Tuletorn moodustab sihi Suurupi ülemise tuletorniga. Märkide vahekaugus on 2245 meetrit ja sihi asimuut on 246,5°.

Tuletorn ehitati 1885. aastal ja on praegu Eesti ainuke töötav puittuletorn.

## Ajalugu

Kuna tuletorn on puidust, on võimalik, et ta oli algselt plaanitud vaid ajutiseks kasutamiseks.

Algne neljatahuline tüvipüramiidikujuline puutorn valmis 1859. aastal sihttule teise navigatsioonimärgina.

1885. aastal tehti tuletornile põhjalik remont ja lisati uus pealisehitis, mille tulemusena sai tuletorn senisest 3,5 meetrit kõrgemaks.

Tuletorn rekonstrueeriti põhjalikult 1998. aastal.

1997. aastast on tuletorn kultuurimälestisena riikliku kaitse all. Samuti on kaitse all tuletorni elamu, kütusehoidla ja tehniline hoone.


Suurupi alumise (puidust) tuletorni kütusehoidla, 1881. a.JPG|Tuletorni kütusehoidla
Suurupi alumine tuletorn1.jpg|
Suurupi alumine (puidust) tuletorn, 1859. a..jpg|
Suurupi alumine tuletorn3.jpg|


## Viited

## Välislingid

* 
*
Vaindloo tuletorn

**Vaindloo tuletorn** on Eesti põhjapoolseim tuletorn, mis asub Lääne-Viru maakonnas Haljala vallas Vaindloo saarel.

Tuletorni geograafilised koordinaadid on .

Laternaruumi ja rõduga valge malmtorni kõrgus jalamist on 17 meetrit ja tule kõrgus merepinnast on 20 meetrit.

Tuletorn ehitati 1871. aastal.

## Ajalugu

Aastal 1718 andis Peeter I käsu püstitada 30–50 jala kõrgune kivitulp, millel saaks pimedatel öödel tule süüdata. 1723. aastal täpsustati, et tuli süüdatakse ainult siis, kui liikvel on Vene laevad.

Seejärel püstitati Seiskaril lammutatud senine meremärk, mis hävis peagi sügistormides.

1871. aastal püstitati uus malmist kooniline Gordoni-süsteemi malmtuletorn, mis on säilinud praeguseni. Tuletorni külge kinnitati ka suur 20-puudane udukell, mis pidi meresõitjaid aitama olukorras, kui tuld enam näha ei olnud.

## Pilte

Vaindloo tuletorn (2023) (05).jpg
Vaindloo tuletorn (2023) (02).jpg
Vaindloo tuletorn (2023) (03).jpg
Vaindloo tuletorn (2023) (04).jpg


## Vaata ka
* Vaindloo saar

## Välislingid

*
Famille noire

***Famille noire*** (prantsuse keeles 'must perekond') on alates 17. sajandist Hiinas toodetud mustafooniline portselan, millele on maalitud mitmevärviline glasuuripealne dekoor.

## Vaata ka

* *[[Famille jaune]]*
* *[[Famille rose]]*
* *[[Famille verte]]*
Famille rose

***Famille rose*** (prantsuse keeles 'roosa perekond'; hiina *Fencai* (粉彩) või *Ruancai* (軟彩, lihtsustatud 软彩) on alates 18. sajandist Hiinas põhiliselt ekspordi tarbeks toodetud portselan, mille dekooris domineeris roosa või karmiinpunane värv.

Seda tüüpi portselani ilmumine jääb keiser Kangxi valitsusaja lõppu ja leidis aset umbes 1720. aasta paiku.

Kasutatud keraamikaglasuuride suurem värvi- ja toonivalik võimaldas keerukamate kujutiste loomist kui varem. Hakati kujutama palju lilli ja putukaid, aga ka teisi motiive.

## Vaata ka

* *[[Famille jaune]]*
* *[[Famille noire]]*
* *[[Famille verte]]*
Famille jaune

***Famille jaune*** (prantsuse keeles 'kollane perekond') on Hiinas toodetud portselan, mis kasutas *[[famille verte]]* rohelist glasuuri kollasel pinnal.

## Vaata ka
* *[[Famille verte]]*
* *[[Famille noire]]*
* *[[Famille rose]]*
Virtsu tuletorn

**Virtsu tuletorn** on tuletorn Pärnu maakonnas Lääneranna vallas Virtsu alevikus.

Tuletorni geograafilised koordinaadid on .

Alt valge ja ülevalt punase neljatahulise betoontorni kõrgus jalamist on 18 meetrit ja tule kõrgus merepinnast on 19 meetrit.

Tuletorn ehitati 1951. aastal.
 
Virtsu ümbruse meremärgid aitavad korraldada veeliiklust Suures väinas kahel peamisel veeteel.

## Ajalugu
Esimene tuletorn oli punane 25 meetri kõrgune metalltuletorn, mis püstitati 1866. aastal. Tegemist oli Gordoni tüüpi tuletorniga, mis monteeriti kokku tehases valmistatud osadest. Torni lasid õhku Vene väed 1917. aastal.

Pärast ajutist puitsõrestiktuletorni valmis 1924. aastal 19 meetri kõrgune raudbetoontuletorn. Ka see õhiti.

Praegune torn pärineb aastast 1951, see on neljas tuletorn Virtsus.

## Vaata ka
* Virtsu alumine tulepaak
* Virtsu ülemine tulepaak

## Välislingid

* 
* Fotokogu: Virtsu tuletorn muinas.ee
* Virtsu ümbruse meremärkidest
* "Virtsulased astusid tuletorni kaitseks välja" Lääne Elu, 11. november 2015
* 27. oktoober 2016. Virtsu majakas jõudis postmargile, err.ee
* Eesti Post. Tuletorn - Virtsu tuletorn / 639-27.10.16
Famille verte

***Famille verte*** (prantsuse keeles 'roheline perekond') on alates 18. sajandist Hiinas põhiliselt ekspordi tarbeks toodetud portselan, mille dekooris domineeris õunaroheline värv. *Famille verte* arenes välja Wucai stiilist.

## Vaata ka

* *[[Famille jaune]]*
* *[[Famille noire]]*
* *[[Famille rose]]*
Ingegerd Wärnersson

**Helena Ingegerd Wärnersson** (sünninimi **Ingegerd Lundborg**; sündinud 19. jaanuaril 1947 Vetlandas) on Rootsi poliitik. 

Ta kuulub Rootsi Sotsiaaldemokraatlikku Töölisparteisse. 

Aastatel 1988–1991 ja 1994–2002 oli ta Riksdagi liige, 1998–2002 konsultatiivne riiginõunik (portfellita minister: kooliminister), 2002–2008 Blekinge maavanem.
Teljestik

**Teljestik** ehk **koordinaatteljestik** on matemaatikas tasandi või ruumi punktide koordinaatide määramisel aluseks võetav süsteem, mille moodustab fikseeritud nullpunkti läbivate koordinaattelgede paar tasandil või kolmik ruumis.

Koordinaattelgi kujutatakse määratud suunaga (mida joonisel kujutab positiivset suunda osutav nool) sirgete abil. Tasandi koordinaattelgi kujutatakse kahe ristuva ning ruumi koordinaattelgi kolme ristuva sirge abil: 
* tasandi esimest koordinaattelge nimetatakse abstsissteljeks ehk *x*-teljeks ehk horisontaalteljeks (joonisel kujutatakse horisontaali ehk rõhtsirgena);
* tasandi teist koordinaattelge nimetatakse ordinaatteljeks ehk *y*-teljeks ehk vertikaalteljeks (joonisel kujutatakse vertikaali ehk  püstsirgena);
* ruumis lisanduvat kolmandat koordinaattelge nimetatakse aplikaatteljeks ehk 'z'-teljeks.

Teljestiku võttis kasutusele René Descartes.

## Vaata ka
* Koordinaadid 
* Geograafilised koordinaadid
Jonathan Littell

**Jonathan Littell** (sündinud 10. oktoobril 1967 New Yorgis) on prantsuse kirjanik.

Jonathan Littell pälvis oma järjekorras teise romaaniga "Les Bienveillantes" (2006; eesti keeles "Eumeniidid", 2022) 2006. aasta Goncourti auhinna.

Littell on sündinud idaeuroopa juudi päritolu peres. Tal on ka Ameerika Ühendriikide kodakondsus.
Kuno Pajula

**Kuno Pajula** (enne eestistamist 1936. aastani **Kuno Preis**; 11. märts 1924 Käru küla – 26. november 2012) oli Eesti Evangeelse Luterliku Kiriku (EELK) peapiiskop aastatel 1987–1994.

Aastatel 1931–1942 õppis Käru ja Salla algkoolis ning Väike-Maarja gümnaasiumis.

Kuno Pajula õppis EELK Usuteaduse Kõrgemas Katsekomisjonis (praeguse nimega EELK Usuteaduse Instituut) aastatel 1949–1959. Ta ordineeriti 1950. aastal aseõpetajaks, õpetaja õigused anti 1959. aastal. 1960/61 saadeti ta täiendõppele Göttingeni Ülikooli Saksamaal.

Täitis ka Tallinna abipraosti, hiljem Tallinna praosti ning EELK konsistooriumi assessori ülesandeid.

Kuno Pajula on teeninud Illuka, Iisaku, Kursi ja Narva Aleksandri kogudust ning aastatel 1957–1987 Tallinna Jaani kogudust.

11. juunil 1987 valis EELK Kirikukogu Kuno Pajula EELK peapiiskopiks. 29. juunil 1994 määrati ta emerituuri seoses vanusepiiri täitumisega.

Oli Eesti Kirikute Nõukogu esimene president aastatel 1989–1993 ning Kirikute Maailmanõukogu keskkomitee liige 1983–1992. Maetud Tallinna Rahumäe kalmistule. 

Tema tütar on tõlkija, giid ja muuseumitöötaja Tiina Laanejärv. 

## Tunnustus

* 1982 EELK Kuldristi kandmise õigus
* 1994 Konsistooriumi aukiri
* 2001 Maarja medal
* 2004 Kaitseväe teeneterist
* 2006 EELK Teeneterist, I järk
* 2009 EELK Elutööpreemia

## Välislingid
*Suri peapiiskop emeeritus Kuno Pajula
*Biograafia Eesti Evangeelse Luterliku Kiriku kodulehel
* Kärt Anvelt "Kuno Pajula – raskete aegade kirikutalade rahulik kandja" EPL, 27. november 2012
Las Palmas de Gran Canaria

**Las Palmas de Gran Canaria** on linn Hispaanias Gran Canaria saarel, Las Palmase provintsi keskus.

Linna sadam Puerto de la Luz on väga tiheda liiklusega. Tähtsaim majandusharu on turism.

## Viited

## Välislingid

*Linna koduleht
Levy Mwanawasa

**Levy Patrick Mwanawasa** (3. september 1948 – 19. august 2008) oli Sambia kolmas president.

Mwanawsa sündis Mufuliras kümnelapselise pere teise lapsena. Ta omandas juristihariduse Sambia Ülikoolis. Aastatel 1974–1978 töötas mitmes advokaadibüroos, kuni tegi oma firma Mwanawasa & Company. Ta sai 1985. aastal Sambia Vabariigi peajuristiks, kuid juba 1986. aastal naasis erasektorisse.

Sambia president Frederick Chiluba nimetas 1991. aasta detsembris Mwanawasa asepresidendiks. Ta lahkus lõplikult eraettevõtlusest 1992. aasta märtsis.

8. detsembril 1991 sattus Mwanawasal raskesse liiklusõnnetusse, milles hukkus üks tema abi. Ta viidi raskete kehavigastustega ravile Lõuna-Aafrikasse Johannesburgi, kus oli kolm kuud haiglaravil.

Mwanawasa oli Sambia asepresident, kuni ta korruptsioonis süüdistatuna 1994. aastal tagasi astus. Ta konkureeris 1996. aastal president Frederick Chiluba vastaskandidaadina parteijuhi kohale, kuid kaotas. Nii tema kui ka president kuulusid parteisse Liikumine Mitmeparteilisele Demokraatiale (MMD). Pärast parteisisest kaotust loobus Mwanawasa mõneks ajaks aktiivsest poliitilisest tegevusest.

Siiski oli tal piisavalt autoriteeti ning augustis 2000 valiti ta MMD ametlikuks presidendikandidaadiks. Presidendivalimised toimusid 27. detsembril 2001. Mwanawasa kogus 29% häältest, ning võitis valimised. Teiseks tuli Anderson Mazoka 27%-iga. Kokku osales valimistel 11 kandidaati. Valimistulemused vaidlustati mitmete vastaskandidaatide poolt, kuid kohus kuulutas siiski võitjaks Levy Mwanawasa. Uus president astus ametisse 2. jaanuaril 2002.

Jaanuaris 2005 kuulutas president oma peamiseks prioriteediks võitluse vaesusega. Tol momendil pidi 75% Sambia elanikkonnast hakkama saama vähem kui 1 dollariga päevas.

Levy Mwanawasa valiti 28. septembril 2006 43% häältega teiseks ametiajaks Sambia presidendiks. Nendel valimistel oli ta juba eelnevate küsitluste põhjal peafavoriit. Tema teine ametiaeg algas 3. oktoobril 2006.

## Isiklikku
Mwanawasa oli abielus Maureen Mwanawasaga (1963–2024) ning neil sündis neli last: Chipokota, Matolo, Lubona ja Ntembe. Kaks last (Miriam ja Patrick) oli tal ka esimesest abielust.
Antonio Carattoni

**Antonio Carattoni** (sündinud 8. novembril 1945) oli koos Roberto Giorgettiga San Marino kaptenregent oktoobrist 2006 aprillini 2007.
Surabaya

**Surabaya** (varasem nimekuju *Soerabaja*)  on linn Indoneesias, riigi suuruselt teine linn, Ida-Jaava provintsi halduskeskus. Ta asub Jaava saare idaosa lõunarannikul Masi jõe suudme juures Madura väina ääres.  
                                                                 
Linn on üks Indoneesia tähtsamaid sadamaid. Selle tähtsamad eksportkaubad on suhkur, tubakas ja kohv. Seal on suur laevatehas ja palju spetsialiseeritud merekoole. 

Surabaya nimi on tuletatud sõnadest  *sura* ('hai') ja  *buaya* ('krokodill'). Kohaliku mütoloogia järgi võitlevad hai ja krokodill omavahel piirkonna tugevaima ja võimsaima looma tiitli pärast. Nende loomade pildid on linna logol, kus nad on vastamisi ümber linna Kangelaste monumendi (*[[Tugu Pahlawan]]*).

## Viited

## Kirjandus
* Olaf Klaassen, "Andres Saal Surabajas (1898–1902)" – Keel ja Kirjandus 1980, nr 6, lk 326–338
Enjoy the Silence

**"Enjoy the Silence"** on Depeche Mode'i laul.

Loo autor on ansambli liige Martin Gore. Laul avaldati albumil "Violator" ja ka singlina. "Enjoy the Silence" on ainuke ansambli lugu, mis Billboard Hot 100 edetabelis esimesse kümnesse jõudnud (8. edetabelikoht aastal 1990). Suurbritannias jõudis lugu 6. kohale, Saksamaal 2. kohale.

## "Enjoy the Silence" 04
Projekti "Remixes 81-04" käigus remiksis loo Linkin Parki liige Mike Shinoda ja avaldas taas singlina. Suurbritannias oli uus versioon peaaegu sama edukas kui originaal, jõudes 7. kohale.

## Teised esitajad
"Enjoy the Silence'it" on esitanud paljud teisedki tuntud esinejad:
*Coldplay Chris Martin laulab mõnikord loo refrääni Coldplay loo "Don't Panic" ajal.
*HIM esitas lugu oma varasematel turneedel.
*Lacuna Coil lindistas loo oma albumi "Karmacode" tarvis ning andis sellest välja ka singli.
*Keane salvestas sellest oma versiooni.
Abdoulaye Wade

**Abdoulaye Wade** (sündinud 29. mail 1926) on Senegali poliitik, aastatel 2000–2012 Senegali president.

Veebruaris 2012 kandideeris ta presidendi ametisse kolmandaks ametiajaks. Ta kaotas märtsis peetud teises voorus Macky Sallile.
James Michel

Kolonel **James Alix Michel** (sündinud 16. augustil 1944 Mahés) on Seišellide poliitik, kes oli 16. aprillist 2004 kuni 16. oktoobrini 2016 Seišellide president.

James Michel on töötanud õpetajana ning turismi alal. 

Aastal 1976 liitus ta France-Albert René juhitava Seišellide Progressiivse Rahvarindega, millest aastal 1979 sai ainupartei. Juunis 1977 määras võimu haaranud René James Micheli avaliku halduse ja infoministriks. Pärast seda oli ta kuni 1993. aastani mitmes ministriametis.

Aastatel 1996–2004 oli ta asepresident ning sai presidendiks pärast seda, kui tema eelkäija presidendina France-Albert René ametist loobus.

2006. aasta valimistel sai ta 53,7 protsenti häältest ning alustas 1. augustil 2006 uut ametiaega.

## Välislingid
* Profile of the President of the Republic
Ivan Gašparovič

**Ivan Gašparovič** (sündinud 27. märtsil 1941 Poltáris) on Slovakkia poliitik. Ta oli Slovakkia president 2004–2014. 
Kuulub parteisse Demokraatia Liikumine.

Aastatel 1993–1998 oli ta Slovakkia parlamendi esimees.

Gašparovič on esimene Slovakkia president, kes valiti tagasi teiseks ametiajaks.

## Tunnustus
*2005 Maarjamaa Risti ketiklassi teenetemärk
Mahinda Rajapaksa

**Percy Mahinda Rajapaksa** (singali මහින්ද රාජපක්ෂ, tamili மஹிந்த ராஜபக்; sündinud 18. novembril 1945) on Sri Lanka poliitik. 

Ta oli 6. aprillist 2004 kuni 19. novembrini 2005 Sri Lanka peaminister, 19. novembrist 2005 kuni 9. jaanuarini 2015 Sri Lanka president, 26. oktoobrist kuni 15. detsembrini 2018 taas peaminister (parlamendi enamus teda peaministrina ei tunnustanud), samuti oli ta peaminister 21. novembrist 2019  12. maini 2022

19. novembril 2010 vannutati ta ametisse teiseks ametiajaks.

8. jaanuaril 2015 toimunud presidendivalimistel kaotas ta oma endisele tervishoiuministrile Maithripala Sirisenale, kes vannutati järgmisel päeval ametisse Sri Lanka uue presidendina.

26. oktoobril 2018 nimetas president Sirisena ta peaministriks, kuid parlamendi enamus oli sellele otsusele vastu ja jätkas senise peaministri Ranil Wickremesinghe tunnustamist. 14. novembril 2018 avaldas parlament Rajapaksale peaministrina umbusaldust, kuid president kuulutas parlamendis toimunud umbusaldamise protseduurireeglite rikkumise tõttu tühiseks. Sama juhtus ka mõned päevad hiljem kordunud umbusaldusavaldusega. Asi jõudis välja konstitutsioonikohtusse, mis kuulutas 3. detsembril 2018 Rajapaksa peaministriks nimetamise ebaseaduslikuks ja 15. detsembril 2018 astus Rajapaksa ametist tagasi. Parlament teda peaministrina kogu selle aja vältel ei tunnistanud.

20. novembril 2019 nimetas presidendiks saanud Gotabaya Rajapaksa, Mahinda noorem vend, ta uuesti peaministriks. Mahinda Rajapaksa astus valitsusjuhina ametisse järgmisel päeval, 21. novembril 2019.
‘Umar Ḩasan Aḩmad al-Bashīr

**‘Umar Ḩasan Aḩmad al-Bashīr** (عمر حسن احمد البشير; sündinud 1. jaanuaril 1944) on Sudaani sõjaväelane ja poliitik, aastatel 1989–2019 riigipea. Ta tuli võimule 1989. aastal veretu sõjaväelise riigipöördega ja kinnitati presidendiks 1993. aastal. Ta juhtis riiki islami fundamentalismi vaimus. Al-Bashīr kukutati 11. aprillil 2019 sõjaväelise riigipöördega.

4. märtsil 2009 andis Haagi Rahvusvaheline Kriminaalkohus välja ‘Umar Ḩasan Aḩmad al-Bashīri vahistamiskäsu. Teda süüdistatakse Dārfūris toime pandud inimsusvastastes ja sõjakuritegudes. Sudaan teatas, et ei kavatse presidenti välja anda.
Aafrika Liit otsustas vahistamiskäsu tõttu koostöö Rahvusvahelise Kriminaalkohtuga peatada.

Aprillis 2010 toimunud valimistel kuulutati ta võitjaks 68 protsendiga häältest. 27. mail 2010 vannutati ta ametisse uueks ametiajaks. 

12. juulil 2010 andis Haagi Rahvusvaheline Kriminaalkohus välja uue al-Bashīri vahistamiskäsu. Teda süüdistatakse genotsiidis, eriti furide, masalittide ja zaghavade hävitamise kavades, neid tappa ja haavata lastes ning eluohtlikesse tingimustesse jättes.

## Viited

*Première publication : 11/04/2019 - 16:21 Dernière modification : 11/04/2019 - 21:57, En direct : un conseil militaire succède à Omar el-Béchir, le président soudanais déchu, france24.com
Ronald Venetiaan

**Ronald Runaldo Venetiaan** (18. juuni 1936 – 5. november 2025) oli Suriname poliitik. 
12. augustist 2000 kuni 12. augustini 2010 oli ta Suriname president.
Bashshār al-Asad

**Bashshār al-Asad** ([ba'šaar al a'sad]; araabia keeles بشار الأسد; sündinud 11. septembril 1965 Damaskuses) on Süüria poliitik, Süüria president 2000–2024. Ta on eelmise presidendi Ḩāfiz̧ al-Asadi ja Anīsah Makhlūfi poeg.

Usutunnistuselt on ta alaviit.

## Elulugu
Asad õppis Damaskuse Ülikoolis silmaarstiks ja suundus 1992. aastal Londonisse õpinguid jätkama. 

1994. aastal hukkus autoõnnetuses tema vanem vend Bāsil, kellest pidanuks saama isa võimu pärija. Sellest ajast kuni oma isa surmani 2000. aastal valmistati Bashshār al-Asadit ette Süüria presidendiks saama. Ettevalmistus koosnes kolmest osast. Esiteks organiseeriti talle toetus sõjaväes ja riigi julgeolekustruktuurides. Bashshār al-Asad naasis juba 1994. aastal Süüriasse ja asus õppima sõjaväeakadeemias. 1999. aastal teenis ta välja koloneli auastme. Vanad sõjaväejuhid saadeti erru ja asendati alaviitidest sõjaväelastega, kes olid Bashshār al-Asadile lojaalsed. Teiseks tutvustati teda rahvale. Selleks anti talle suured volitused ja määrati ta oma isa poliitiliseks nõunikuks. Ta juhtis kodanike kaebuste ja apellatsioonide bürood ning organiseeris üleriigilist kampaaniat korruptsiooni vastu. Selle kampaania käigus kõrvaldati ühtlasi tema võimalikud oponendid. Kolmandaks tutvus ta riigi juhtimise mehhanismidega.

2000. aastal suri tema isa ning Bashshārist sai president ja Ba'athi partei juht. 2007. aastal valiti ta presidendiks tagasi. Kummalgi korral vastaskandidaate ei olnud. Ametlikel andmetel sai ta nendel presidendivalimistel vastavalt 97,2% ja 97,6% valijate toetuse. Kuna Süüria põhiseadus nägi ette, et president peab olema vähemalt 40-aastane, aga al-Asad oli kõigest 34-aastane, muutis Süüria parlament kiiresti põhiseadust ja kehtestas presidendi vähimaks lubatud vanuseks 34 aastat.

2011. aasta märtsi keskel puhkesid Süürias Asadi režiimi vastased protestid, millele Asad vastas jõu kasutamisega. ÜRO inimõiguste voliniku hinnangul on Süüria võimud toime pannud inimsusvastaseid kuritegusid. Septembri keskpaigaks oli tema hinnangul ülestõusu mahasurumise käigus hukkunud vähemalt 2600 inimest. Lääneriikide juhid kutsusid Asadit võimust loobuma. USA külmutas Süüria varad, keelas Süüria nafta impordi ja oma kodanikel Süüria valitsusega äri ajamise.

Kui valitsusvastaste vägede 2024. aasta novembris alanud pealetung osutus edukaks ja 8. detsembril taandusid valitsusväed Damaskusest, loobus Bashshār al-Asad võimust ja lahkus riigist, olles väidetavalt andnud korraldused võimu rahumeelseks üleandmiseks. Venemaa välisministeeriumi väitel evakueerus tema perekond Venemaale.

## Tunnustus
*2002 – Vürst Jaroslav Targa I järgu orden 

## Isiklikku
Bashshār al-Asad on 190 cm pikk. Ta valdab inglise keelt ja vestlustasemel prantsuse keelt.

2000. aasta detsembris abiellus ta süüria päritolu Suurbritannia kodaniku Asma Akhras'iga (nüüd Asma al-Assad). Seni on abielust sündinud kolm last.

Tal on õed.

## Viited
Ahmad Tejan Kabbah

**Ahmad Tejan Kabbah** (16. veebruar 1932 – 13. märts 2014) oli Sierra Leone poliitik. Aastatel 1998–2007 oli ta Sierra Leone president.
Sellapan Ramanathan

**Sellapan Ramanathan** (tamili செல்லப்பன் ராமநாதன்; tavaliselt kasutatakse nimekuju **S. R. Nathan**; 3. juuli 1924 – 22. august 2016) oli Singapuri poliitik.

Ta oli tamili päritolu. 

Sellapan Ramanathan oli 1. septembrist 1999 kuni 31. augustini 2011 Singapuri president. Ta kinnitati presidendiks vastaskandidaatide puudumise tõttu 1999. ja uuesti 2005. aastal. 

Aastatel 1990–1996 oli ta Singapuri suursaadik Ameerika Ühendriikides.
Plaatinaplaat

**Plaatinaplaat** on tiitel, mis antakse muusikaalbumile või muule sarnasele teosele (singel, muusikavideo), mida on müüdud kindlaksmääratud arvust rohkem eksemplare. See arv võib sõltuvalt riigist varieeruda, näiteks USA-s saab plaatinaplaadi tiitli üle miljoni eksemplari müüdud muusikaalbum, Ühendkuningriigis üle 300 000.
Muhumaa (laev)

**Muhumaa** on endine Saaremaa Laevakompanii parvlaev, mis sõitis Väinameres Rohuküla-Heltermaa ja Virtsu-Kuivastu liinidel. 2015. aasta augustist sõidab laev Saksamaal Elbe jõe suudmes Cuxhaveni–Brunsbütteli liinil. Laeval on 2 autotekki.

Eesti lipp heisati laeval 8. märtsil 2010. Muhumaa saabus esmakordselt Rohuküla sadamasse 12. märtsil, et hakata sõitma Rohuküla ja Heltermaa vahel. Muhumaa väljus avareisile Rohukülast Heltermaale 15. märtsil 2010 kell 18.30.

1. detsembril 2013 Lääne-Eestit tabanud tormis sai laev Kuivastu sadamas kannatada.

Alates 19. augustist 2015 sõidab Muhumaa Elb-Linki liinil Cuxhaven–Brunsbüttel.
Alates 2019. aastast kannab nime Qajaq W ja sõidab Kanada lipu all.

## Pildid

MuhumaaHeltermaal.JPG|Muhumaa Heltermaa sadamas
Muhumaamerel.JPG|Muhumaa merel
Muhumaatekk.JPG|Muhumaa peatekk ehk ülemine autotekk


## Viited

## Välislingid

* Laevakompanii fotod
* Parvlaev Muhumaa vajus suurte killustikukoormate all kreeni, Delfi, 13. august 2011
* Parvlaevad Hiiumaa ja Muhumaa kolisid Kanadasse, ERR Majandusuudised, 5. jaanuar 2019
Rio Grande do Suli osariik

**Rio Grande do Sul** on 1. järgu haldusüksus (osariik) Brasiilias Lõunapiirkonnas, riigi lõunapoolseim osariik. See piirneb lõunas Uruguayga ja läänes Argentinaga ning põhjas Santa Catarina osariigiga.

Rio Grande do Sulist on pärit Brasiilia president Getúlio Vargas (1882–1954).

Brasiilia osariikide seas on see pindalalt 9. kohal ja rahvaarvult 6. kohal. Osariik jaguneb 497 omavalitsuseks.

Suuremad linnad on Porto Alegre, Caxias do Sul, Pelotas, Canoas, Santa Maria, São Leopoldo, Novo Hamburgo, Rio Grande, Passo Fundo, Osório, Santa Cruz do Sul, Erechim, Gravataí, Bento Gonçalves, Nova Prata ja Uruguaiana.

## Rahvastik
2022. aasta IBGE rahvaloenduse andmetel oli Rio Grande do Suli osariigis elanikke 10 882 965, mis on 2010. aasta rahvaloendusega võrreldes kõigest alla 2% tõus, olles sellega kordades madalamal kui Santa Catarina osariik (+22%) või Paraná osariik (+10%), mis asuvad samuti lõunapiirkonnas.

Rio Grande do Suli osariigis on kõige suurem valgete osakaal Brasiilias: valged moodustavad ligi neli viiendikku elanikkonnast, segarassist inimesed ligi seitsmendiku ning neegrid ligi 7% elanikkonnast. Indiaanlasi ja asiaate on kumbagi alla protsendi osariigi elanikkonnast. 

Sarnaselt Santa Catarina osariigiga moodustavad Rio Grande do Suli valge elanikkonna peamiselt Põhja-Itaaliast, Saksamaalt, Poolast ning Portugali Assooride saartelt sisserännanud või nende järeltulijad. https://tede2.pucrs.br/tede2/bitstream/tede/10600/5/DIS_ALINE_BRUGNERA_FELKL_COMPLETO.pdf

Rio Grande do Suli osariigist pärit inimesi nimetatakse gautšodeks. Nimetus tuleneb gautšo kultuurist, mis sarnaneb väga Uruguayga ning Argentina pampade regiooniga, mida iseloomustavad karjakasvatus, ratsutamine, traditsioonilised riided, rohke veiseliha söömine ning mate tee joomine. 

Geeniuuringute põhjal leidub osariigi elanike genofondis keskmiselt 91% Euroopa, 5% põlisameeriklaste ning 4% Aafrika päritolu.


Pilt:RioGrandedoSul MesoMicroMunicip.svg|Osariigi haldusjaotuse kaart
Pilt:Lagonegro3.jpg|Järv Rio Grande do Suli osariigis


## Vaata ka
*Cachoeira do Sul
*Xangri-lá

## Viited

## Välislingid
*Osariigi koduleht (*portugali keeles*)
Antwerpen

**Antwerpen** on sadamalinn Belgias Flandrias, Antwerpeni provintsi keskus. Asub Schelde jõe ääres.

Antwerpen on maailma tähtsamaid sadamalinnu ja teemandikaubanduse keskus.

Antwerpen on linn aastast 1291.

Peamised vaatamisväärsused on Euroopas ainulaadne 7-löövine katedraal, mis oma 123 meetri kõrguse torniga on Belgia suurim gooti stiilis ehitis; renessanss-stiilis raekoda (1565, C. Floris), kuningaloss (1755), Rubensi maja (1611) ja Antwerpeni Kuninglik Kaunite Kunstide Muuseum.

Linnas toimusid 1920. aasta suveolümpiamängud.

2011. aastal avati Antwerpenis linna ajaloost kõnelev muuseum, mis loodi meremuuseumi, etnograafiamuuseumi ja folkloorimuuseumi ühendamisel. Muuseumihoone ise on 60 meetrit kõrge ning ehitatud lainetavast klaasist ja punastest kiviplokkidest.


Antwerpen kathedraal02.jpg|Antwerpeni katedraal on Madalmaade kõrgeim katedraal ja ühtlasi ka Antwerpeni kõrgeim ehitis
Antwerpen Stadhuis crop2 2006-05-28.jpg|Antwerpeni raekoda ehitati vahemikus 1561–1565 ja selle projekteeris Cornelis Floris de Vriendt
Antwerpen Centraal station 12-07-2010 14-04-17.JPG|Antwerpeni raudteejaam


## Viited

## Vaata ka
*Antwerpen-Centraal
*Kuninglik Flaami Ooper

## Välislingid

*Antwerpeni koduleht
Martin Padar

**Martin Padar** (sündinud 11. aprillil 1979 Tallinnas) on eesti spordimassöör ja judomaadleja, raskekaalu Euroopa meister (2009).

Ta on lõpetanud 1997. aastal Tallinna 37. Keskkooli ja 2014. aastal M. I. Massaažikooli.

Padar hakkas spordiga tegelema kuueaastaselt Hiiu tenniseväljakutel Kaido Krooni ja Aivo Ojassalu suunamisel. Judotreeninguid alustas ta Andres Lutsari käe all, hiljem treenis Aavo Põhjala juhendamisel. 

## Sportlasena
Ta on võistelnud kahtedel olümpiamängudel ning saanud raskekaalus (üle 100 kg) 2008. aastal Pekingis ja 2012. aastal Londonis 17. koha. 2008. aasta suveolümpiamängude avatseremoonial oli ta Eesti lipukandja.

Maailmameistrivõistlusel saavutas ta raskekaalus 2009. aastal 5. ja 2007. aastal 9. koha ning absoluutkaalus 2005. aastal 7. ja 2010. aastal 9. koha. 

26. aprillil 2009 tuli ta Thbilisis judo raskekaalus Euroopa meistriks. Ta alistas finaalis Grim Vuijtersi (Holland).

Euroopa meistrivõistlustelt on ta saanud veel 2011. aastal pronksmedali, poolraskekaalus (kuni 100 kg) 2002. aastal hõbemedali ning absoluutkaalus 2005., 2006. ja 2007. aastal pronksmedali. 

Martin Padar on tulnud aastatel 1995–2013 12 korda Eesti meistriks (sh 3 korda absoluutkaalus). Ta on olnud ka kahekordne Saksamaa Bundesliga meeskondlik meister.

Tippsportlasena teenis ta aastatel 2005–2013 Tallinna üksik-sidepataljonis spordirühma instruktorina, auastmelt kapral. 

2007. aastal tuli ta sõjaväelaste maailmameistriks ja 2006. aastal võitis sõjaväelaste maailmameistrivõistlustel pronksmedali. 2005., 2007. ja 2009. aastal tunnistati ta Eesti Kaitseväe parimaks meessportlaseks.

## Näitlejana
* 1994 – mängufilm "Tulivesi" (piirivalvur)
* 2001–2003 – mitu osa telesarjas "Wremja"

## Elu pärast tippsporti
Valmistudes tippspordist loobumiseks, õppis ta Eesti Olümpiakomitee stipendiaadina spordimassööriks, sai 2014. aastal kutsetunnistuse ja ongi peamiselt sel alal töötanud. Hiljem on ta end täiendanud osteopaatia ja trigeenika alal. 2025. aasta seisuga töötab ta Dr. Oolo Trigenicsi valuravi- ja kiropraktika kliinikus.

Tippspordist loobumise järel 2016. aastal vähenes endise raskekaallase füüsiline koormus, mis põhjustas kiire kaalutõusu, ja ta kaal jõudis mõne aastaga 177 kiloni. 2018. aastal hakkas ta süsteemselt tegelema kaalulangetusega ja tal õnnestus kaalust maha saada 59 kilo. Saavutatud füüsilise vormi hoidmiseks harrastab ta kepikõndi ja jõutreeninguid.

Judokana on ta võistlemas käinud hiljemgi, näiteks 2021. aasta Eesti judoklubide karikavõistlustel aitas ta karikavõidule spordiklubi Tartu Do. 

## Isiklikku
Tema lell on Ivari Padar.

## Viited

## Välislingid
*
*Priit Luts. Martin Padar krooniti judo raskekaalus Euroopa meistriks ERR, 26. aprill 2009
*Aet Süvari. Martin Padar: olin selleks võiduks valmis juba kaks aastat EPL.ee, 27. aprill 2009
*Regina Herodes. Sportlaselt harrastajale: Martin Padar: kui ainult elada kontoritööle ja kodus maanduda teleri ette, pole sinust peagi ka tööl asja! Delfi Sport, 14. märts 2014
Illaste raba

**Illaste raba** (ka *Elliste raba*) on kõrgsoomassiiv Rapla maakonnas Märjamaa valla lõunaosas.

Pindala on 3,8 km². Valdavalt on tegemist lagerabaga, kus on ka suuri älveid. Raba põhjapoolse osa moodustab kuivendatud rabamännik. Raba servades on metsiste mängupaiku.

Suurem vee väljavool toimub Tamma oja kaudu Velise jõkke.

Illaste raba sattus meedia tähelepanu alla 2005. aastal, kui avalikustati plaan rajada rappa turbaväli, mille rajamist on ümberkaudsed inimesed vastustanud. Kohalikud elanikud nõuavad muuseas ka Illaste rabas kaitseala moodustamist. 

## Viited
Tõnumaa raba

**Tõnumaa raba** on kõrgsoomassiiv Rapla maakonnas Märjamaa vallas. 

Pindala on 7 km², millest suurem osa on kuivendatud rabamännik. 2,6 km² on turbaväli, kus toimub freesturba tootmine. Väikesel alal leidub ka madalate mändidega puhmaraba. Raba servades on järsu nõlvana kuni kahe meetri kõrgune rabarinnak. Rabast põhja poole jäävatel aladel toimub intensiivne endiste niitude soostumine kobraste tegevuse tulemusena.

## Turbaväli
Tõnumaa raba on olnud ajalooliselt piirkonnas oluline turbavõtuala, seda tõendavad rohked taastunud turbavõtuaugud raba servades.

Turbavälja kaevandusloa hoidja on ERA Valduse AS, kes korraldab ka külastamisi. Ettevõte taotles 2014. aastal loa pikenduse järgmiseks 30 aastaks.  Senised kolm ala (kokku 336 ha) liideti koos lisandustega üheks 387 ha suuruseks alaks (15% suurem kui enne).

## Viited